和河南白尹西池北新葺水齋招賞十二韻
作者：雍陶
朝代：唐

paragraphs: 二室峯前水，三川府右亭。
亂流深竹逕，分遶小花汀。
池角通泉脈，堂心豁地形。
坐中寒瑟瑟，牀下細泠泠。
雨夜思巫峽，秋朝想洞庭。
千年孤鏡碧，一片遠天青。
魚戲搖紅尾，鷗閑退白翎。
荷傾瀉珠露，沙亂動金星。
藤架如紗帳，苔牆似錦屏。
龍門人少到，仙棹自多停。
游憶高僧伴，吟招野客聽。
餘波不能惜，便欲養浮萍。